|  |  |
| --- | --- |
| ПРЕДЛАГАЧ: | Владата на Република Македонија |
| ПРЕТСТАВНИЦИ: | Никола Димитров, министер за надворешни работи  Арта Точи, заменик на министерот за надворешни работи |
| ПОВЕРЕНИЦИ: | Виктор Димовски, државен секретар во Министерството за надворешни работи  Елена Трпковска, државен секретар во Министерството за финансии  Блажо Трендафилов, в.д. директор на Управа за финансиско разузнавање  Рамадан Назифи, директор во Министерството за надворешни работи |

ПРЕДЛОГ - ЗАКОН

за рестриктивни мерки

Скопје, август 2017 година

I. ОСНОВ ЗА ДОНЕСУВАЊЕ НА ЗАКОНОТ

Предлог законот за рестириктивни мерки се доставува до Собранието на Република Македонија врз основа на член 91 алинеја 2 од Уставот на Република Македонија од 17.11.1991 година и врз основа на член 137 и 138 од Деловниот на Собранието на РМ.

II. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Министерството за надворешни работи како предлагач постапувајќи по препораките на Комитетот на експерти за евалуација на мерките против перење пари и финансирање тероризам (MONEYVAL), во соработка со Управата за финансиско разузнавање и странски експерти во оваа област го изготвија предлог текстот на Закон за рестриктивни мерки, кој би го заменил постојниот Закон за меѓународни рестриктивни мерки (Службен весник на РМ бр. 36 од 23.03.2011 год.).

Новиот предлог закон го уредува воведувањето, примената и престанокот на важење на рестриктивните мерки , надлежноста на одделни органи на државната управа, координацијата и следењето на спроведувањето на рестриктивните мерки, евиденцијата на воведените и спроведени рестриктивни мерки во РМ.

Новиот предлог закон ги инкорпорира најважните препораки на MONEYVAL и има за цел подобрување на правната рамка, попрецизно уредување на условите и постапката за усвојување, измената и прекинот на важењето на рестриктивните мерки.

Најчеста поделба на рестриктивните мерки е онаа која се врши според субјектот кој ги донесува. Врз основа на овој критериум, предлог законот за рестриктивни мерки како рестриктивни мерки ги смета оние кои се воведени врз основа на:

-правно обрзувачките Резолуции на Советот за Безбедност на ООН, усвоени според Главата VII чл.41 од Повелбата на ООН;

- правните акти на Европската Унија;

-правните акти на други меѓународни организаии во кои членува Република Македонија во согласност со меѓународното право;

-барање од надлежен орган на друга држава или

-други акти согласно законот.

Резолуциите на Советот за Безбедност на ООН, усвоени според Главата VII чл.41 од Повелбата на ООН се правно обврзувачки за сите држави членки на ООН и имаат за цел да се обезбеди одржување на меѓународниот мир и безбедност.

За Република Македонија спроведувањето на резолуциите на Советот за безбедност на ООН е меѓународна обрска која произлегува од членството во ООН. За обезбедување на оваа цел, во предлог законот новина е фактот што резолуциите на Советот за безбедност на ООН, по нивното донесување се објават на официјалната веб страна на Министерството за надворешни работи на РМ како би се обезбедила нивна неодложна примена од страна на надлежните органи во РМ. Со овој предлог се очекува да се избегне правниот вакум од усвојувањето на резолуциите на СБ на ООН до нивното воведување во Република Македонија со одлука на Владата на Република Македонија.

Европската Унија може исто така самостојно усвојува рестриктивни мерки согласно нејзината надворешна и безбедносна политика, политика на заштита на човековите права, владеење на правото и демократските принципи. Врз основа на чл.215 од Лисабонскиот договор како оснивачки договор на ЕУ, Советот на ЕУ може со квалификувано мнозинство, на предлог на Високиот претставник на ЕУ за заедничка надворешна и безбедносна политика и Европската Комисија, да усвои рестриктивни мерки кон одредени држави, физички или правни лица или групи. Република Македонија ја следи заедничката надворешна и безбедносна политика на ЕУ што меѓу другото подразбира дека Република Македонија како држава кандидат е повикана да се придружи кон заедничките ставови за воведување на рестриктивни мерки на ЕУ. Тое е еден од елементите врз основа на којшто Европската Комисија проценува дека се исполнети условите за членство на односната држава кон Европската Унија.

За државите членки на ЕУ, донесените одлуки на Советот на ЕУ и Резолициите на Советот за безбедност на ООН се директно применливи, додека Република Македонија како држава со статус на кандидат за прием во ЕУ тие се применуваат со донесување на поединечни одлуки од страна на Владата на РМ врз основа на кои се спроведуваат рестриктивните мерки на ООН и ЕУ .

III. ЦЕЛИ, НАЧЕЛА И ОСНОВНИ РЕШЕНИЈА

Законот чие донесување се предлага се засновува врз основа на следните цели и начела:

- законитост, транспарентност, објективност, ефикасност и одговорност;

-подобрување на регулирањето на правата, обврските, должностите на надлежните органи во РМ при воведување, спроведување и престан на важење на рестриктивни мерки;

-зголемување на ефикасноста во работата на надлежните органи во РМ;

- доследно исполнување на меѓународните обврски на Република Македонија кон одредени меѓународни организации.

Предложениот текст на предлог на законот ги содржи следните решенија:

Во глава I од предлог законот се дефинирани видовите на рестриктивни мерки, и тоа:

- ембарго на стоки и услуги;

- ембарго на оружје;

- забрана за влез во Република Македонија;

- финансиски мерки и

- други мерки согласно меѓународното право.

Исто така се дефинирани поимите: ембарго на стоки и услуги, ембарго на оружје, забрана за влез, финансиски мерки, имот, тероризам, консолидирана листа, други мерки согласно меѓународното право и субјекти.

Во Глава II од Предлог законот се дефинира правната рамка и целокупната процедура за воведување, изменување и престанување на важење на рестриктивните мерки. Одлука за воведување, изменување и престанување на важење на рестриктивните мерки донесува Владата на РМ, на предлог на надлежните органи дефинирани во член 8 од Предлог законот. Новина во овој предлог закон е дефинирањето на постапката за воведување, изменување и престанување на важење на финансиски мерки против тероризам и/или пролиферација, како и органите надлежни за нивно спроведување. **Значајна новина во овој предлог закон е што Владата на Република Македонија може да донесе одлука за воведување на финансиски рестриктивни мерки кон определени лица и врз основа на барање на трети земји.**

Во Глава II од предлог законот се уредува и следното:

* водење на ажурирана консолидирана листа на определени лица кон кои се воведени финансиски мерки против тероризам и ширење (распространување) на оружје за масовно уништување и негово финансирање;
* се определуваат субјектите надлежни да ги спроведуваат финансиските мерки (поимот субјекти е дефиниран во член 5 точка 9 од предлог законот);
* се регулира правото совесни трети (bona fide) лица да може да поднесат барање за обезбедување на самостојни права врз имотот предмет на финансиските мерки пред надлежниот суд;
* се воведува обврска за Агенцијата за управување со одземен имот да управува со имотот опфатен со финансиска мерка согласно закон;
* се регулира начинот на координација и следење на спроведувањето на рестриктивните мерки, како и водењето на евиденција за воведени, односно спроведени рестриктивни мерки;
* се уредува надлежноста за вршење надзор над спроведувањето на ретсриктивните мерки и друго.

Во однос на Закон за меѓународни рестриктивни мерки (Службен весник на РМ бр. 36 од 23.3.2011г.) MONEYVAL имаше неколку забелешки особено во делот на подобрување на правната рамка преку попрецизно да се уредат условите и постапката на усвојување, измена и прекин на важење на финансиски рестриктивни мерки. **Неисполнувањето на овие препораки, би имало негативни последици за Република Македонија, како членка на Советот на Европа и држава која е учесник во глобалната коалиција во борбата против тероризмот.**

Новиот предлог закон кој ги инкорпорира најважните препораки на MONEYVAL. Негова цел е да се подобри на правната рамка врз основа на препораките на Комитетот на експерти за евалуација на мерките против перење пари и финансирање тероризам (MONEYVAL)за воведување на рестритивни мерки за финансирање на тероризам соглано надворешно политичките, безбедносни и економски интереси и во согласност со обврските кои Република Македонија ги има преземено.

IV. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

За спроведување на овој закон не се потребни финансиски средства од Буџетот на РМ.

V. ПРОЦЕНКА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ И НАЧИНОТ НА НИВНОТО ОБЕЗБЕДУВАЊЕ, КАКО И ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на овој закон не се потребни дополнителни финансиски средства од Буџетот на Република Македонија.

**Предлог закон за рестриктивни мерки**

**I. ОСНОВНИ ОДРЕДБИ**

Член 1

Со овој закон се уредуваат постапката за воведување, изменување и престанување на важење на рестриктивните мерки, спроведувањето, координацијата, евиденцијата, надзорот и други прашања кои се однесуваат на рестриктивните мерки.

Член 2

Рестриктивни мерки во смисла на овој закон се мерките кои имаат за цел одржување на меѓународниот мир, безбедноста, почитувањето на човековите права и основните слободи и развојот на демократијата и владеењето на правото кои се воведуваат, изменуваат или престануваат врз основа на:

а) правно обврзувачки резолуции на Советот за безбедност на Обединетите нации,

б) правни акти на Европската унија,

в) правни акти на други меѓународни организации во кои членува Република Македонија во согласност со меѓународното право,

г) барање од надлежен орган на друга држава за воведување, изменување или престанување на важење на финансиски мерки против тероризам и/или пролиферација или

д) други акти согласно овој закон.

Член 3

Рестриктивните мерки може да се применат кон една или повеќе држави, меѓународни организации, физички лица, правни лица, групи и/или организации опфатени со член 2 од овој закон (во натамошниот текст: определени лица).

Член 4

Видови на рестриктивни мерки се:

а) ембарго на стоки и услуги;

б) ембарго на оружје;

в) забрана за влез во Република Македонија;

г) финансиски мерки и

д) други мерки согласно меѓународното право.

Член 5

Одделни изрази употребени во овој закон го имаат следното значење:

1) „Ембарго на стоки и услуги“ е целосна или делумна забрана на увоз, извоз и транзит на стоки, давање услуги, трансфер на технологии и активности поврзани со трговијата на стоки и услуги кои се предмет на забраната;

2) „Ембарго на оружје“ е целосна или делумна забрана на трговија со оружје и воена опрема и давање на техничка помош и донации во финансиски средства, оружје и воена опрема на определените лица на кои се однесува забраната;

3) „Забрана за влез“ е забрана за влез и транзитирање преку територијата на Република Македонија на лица од странство на кои се однесува рестриктивната мерка;

4) „Финансиски мерки“ се забрана за користење, пренос, конверзија, трансфер или друг вид на располагање со имот, забрана на ставање на располагање на било каков имот, директно или индиректно, како и забрана за воспоставување или продолжување на деловен однос. Овие мерки се однесуваат и на:

- имот со кој целосно или делумно, директно или индиректно располагаат, го користат, го имаат во сопственост или го контролираат определените лица;

- имот кој потекнува или произлегува од имот со кој целосно или делумно, директно или индиректно располагаат, го користат, го имаат во сопственост или го контролираат определените лица или

- имот дополнително стекнат од страна на определените лица по различни основи.

5) „Имот“ се пари, фондови или други финансиски средства или економски ресурси, вклучително но не само инструменти за плаќање, хартии од вредност, депозити, друга сопственост од секаков вид и тоа материјална или нематеријална, движна или недвижна, други права врз предметите, побарувања, како и јавни исправи и легални документи за сопственост и актива во пишан или електронски облик или инструменти со кои се докажува правото на сопственост или интерес во таквиот имот**;**

6) „Тероризам“ е дејствие определено со Кривичниот законик како кривични дела Неовластено прибавување и располагање со нуклеарни материи од член 231, Грабнување на воздухоплов, брод или неподвижна платформа од член 302, Загрозување на безбедноста на воздушниот сообраќај од член 303, Терористичко загрозување на уставниот поредок и безбедност од член 313, Учество во странска војска, полиција, паравоени или параполициски формации од член 322-а, Терористичка организација од член 394-а, Тероризам од член 394-б, Финансирање на тероризам од член 394-в, Злосторство против човечноста од член 403-а, Меѓународен тероризам од член 419, Загрозување лица под меѓународна заштита од член 420 и Земање заложници од член 421 или друго дело на тероризам предвидено со Кривичниот законик или друго дејствие сторено со намера да предизвика смрт или тешка телесна повреда на граѓаните или на други лица кои не се вклучени во судир кој има карактер на вооружен судир според меѓународното право, со намера да се создаде чувство на несигурност или страв кај граѓаните или да се присили некоја држава или меѓународна организација да изврши или да се воздржи од извршување на определени дејствија;

7) „Консолидирана листа“ е листа на определени лица кон кои се воведени финансиски мерки против тероризам и ширење (распространување) на оружје за масовно уништување и негово финансирање;

8)„Други мерки согласно меѓународното право“ се целосен или делумен прекин на дипломатските, финансиските и економските односи, на сообраќајните, воздушните, поштенските и други комуникации со една или повеќе држави во согласност со меѓународното право;

9) „Субјекти“ се лицата кои имаат обврска да ги преземаат мерките и дејствијата за спречување на перење пари и финансирање на тероризам предвидени со Законот за спречување на перење пари и финансирање на тероризам и Агенцијата за катастар на недвижности.

Член 6

(1)Рестриктивните мерки се итни и се применуваат без одлагање.

(2) Резолуциите на Советот за безбедност на Обединетите Нациии со кои се воведуваат рестриктивни мерки веднаш по нивното усвојување, а најдоцна во рок од 24 часа од усвојувањето се објавуваат на интернет страната на Министерство за надворешни работи и се применуваат од моментот на нивното објавување од страна на Министерството за надворешни работи.

(3) Не може да се поведе постапка за граѓанска или кривична одоговорност за спроведување на рестриктивни мерки согласно овој закон.

(4) За штетите кои можат да настанат со примената на овој закон не може да се поднесе барање за надомест на штета против Република Македонија, органите за спроведување на рестриктивни мерки и/или субјектите.

(5) Податоците и информациите во постапките кои се водат согласно овој закон се користат согласно прописите за заштита на личните податоци и за безбедност на класифицирани информации.

**II. ВОВЕДУВАЊЕ, ИЗМЕНУВАЊЕ И ПРЕСТАНУВАЊЕ**

**НА ВАЖЕЊЕ НА РЕСТРИКТИВНИТЕ МЕРКИ**

Член 7

(1) Владата на Република Македонија, на предлог на надлежните органи од член 8 од овој закон, донесува одлука за воведување, изменување и престанување на важење на рестриктивните мерки.

(2) Со одлуката од став (1) на овој член се определува:

а) видот на рестриктивната мерка;

б) органот за спроведување на рестриктивната мерка и/или

в) времетраењето на рестриктивната мерка.

(3) Одлуката на Владата на Република Македонија од став (1) на овој член се објавува во „Службен весник на Република Македонија“.

(4) Определеното лице има право да поведе управен спор против одлуката од став (1)на овој член пред управен суд согласно Законот за управните спорови.

Член 8

(1) Министерството за надворешни работи до Владата на Република Македонија доставува предлог за донесување на одлука за воведување, изменување или престанување на важење на рестриктивни мерки усвоени од Советот на Европската унија или правните акти на други меѓународни организации во кои членува Република Македонија во согласност со меѓународното право.

(2)Министерството за внатрешни работи, Агенцијата за разузнавање или Управата за финансиско разузнавање до Владата на Република Македонија доставуваат предлог за донесување на одлука за воведување, изменување или престанување на важење на финансиски мерки против тероризам и ширење (распространување) на оружје за масовно уништување и нивно финансирање (во натамошниот текст: финансиски мерки против тероризам и/или пролиферација).

(3) Министерството за надворешни работи за барањето од надлежен орган на друга држава, до Владата на Република Македонија доставува предлог за донесување на одлука за воведување, изменување или престанување на важење на финансиски мерки против тероризам и/или пролиферација, по добиеното мислење од органите од став (2) на овој член .

(4) Јавното обвинителство на Република Македонија, Министерството за внатрешни работи, Агенцијата за разузнавање или Управата за финансиско разузнавање до Владата на Република Македонија доставуваат предлог за донесување на одлука за поднесување на барање до надлежен орган на друга држава, до надлежна институција на Европската унија или до Советот за безбедност на Обединетите нациии за воведување, изменување или престанување на важење на финансиски мерки против тероризам и пролиферација.

Член 9

(1)Предлогот од член 8 ставовите (2), (3) и (4) од овој закон во прилог содржи листа на определени лица за кои постојат разумни основи за сомневање дека учествуваат или на било кој начин се поврзани со активности на тероризам и/или пролиферација.

(2)Листата на определени лица од став (1) на овој член содржи податоци за име и презиме на физичко лице или назив на правно лице, група или организација и други податоци кои ќе овозможат нивно прецизно идентификување.

Член 10

1. По барањето од член 8 став (3) од овој закон Министерство за надворешни работи постапува доколку истото:

- содржи податоци за име и презиме за физичко лице или назив на правно лице, група или организација и други податоци кои ќе овозможат нивно прецизно идентификување и

-е образложено и содржи факти кои укажуваат дека за лицето, групата или организацијата постојат, односно престанале да постојат разумни основи за сомневање дека учествуваат или на било кој начин се поврзани со активности на тероризам и/или пролиферација.

(2) Министерството за надворешни работи го известува надлежниот орган на другата држава за постапувањето по барањето од член 8 став (3) од овој закон.

Член 11

(1)Министерството за надворешни работи врз основа на одлуката од член 8 став (4) од овој закон изготвува барање за воведување, изменување или престанување на финансиски мерки против тероризам и/или пролиферација.

(2) Барањето од ставот (1) на овој член треба:

- да содржи податоци за име и презиме за физичко лице или назив на правно лице, група или организација и други податоци кои ќе овозможат нивно прецизно идентификување и

-да биде образложено и да содржи факти кои укажуваат дека за лицето/та, групата/те или организацијата/те постојат разумни основи за сомневање дека учествуваат или на било кој начин се поврзани со активности на тероризам и/или пролиферација.

(3)Министерството за надворешни работи барањето од став (1) на овој член во рок од пет дена од донесување на одлуката од член 8 став (4) од овој закон го доставува до надлежен орган на друга држава или до надлежна институција на Европската унија или до Советот за безбедност на Обединетите нациии.

Член 12

(1)Управата за финансиско разузнавање води ажурирана консолидирана листа и истата ја објавува на својата интернет страна.

(2) Министерот за финансии, на предлог на Управата за финансиско разузнавање ја пропишува формата, содржината и начинот на водење на консолидираната листа.

Член 13

(1) Секое физичко и правно лице, државен орган и орган на единица на локалната самоуправа се должни при спроведувањето на воведените рестриктивни мерки да соработуваат со органите за спроведување на рестриктивните мерки определени со одлуката на Владата на Република Македонија.

(2) Финансиските мерки ги спроведуваат субјектите.

(3) Органите за спроведување на рестриктивни мерки определени со одлуката на Владата на Република Македонија од член 7 став (1) од овој закон во рок од три дена од спроведената рестриктивна мерка го известуваат Координативното тело од член 20 став (1) од овој закон за секоја спроведена рестриктивна мерка.

Член 14

(1)Управата за финансиско разузнавање изготвува упатства за примена и постапување по финансиските мерки вклучително и финансиските мерки против тероризам и/или пролиферација, начинот на известување и соработка со субјектите.

(2)Упатствата од став (1) на овој член се објавуваат на интернет страната на Управата за финансиско разузнавање.

Член 15

(1)При спроведување на финансиска мерка определеното лице има право да поднесе барање до надлежниот суд заради одобрување на користење на дел од имотот, кој е неопходен за:

-подмирување на основните трошоци на живот;

-трошоци за породување, за смртен случај, наемнина, хипотека и други

основни трошоци на определеното лице и другите членови на неговото семејство;

-лекови и лекување на определеното лице или на член на неговото семејство;

-плаќање на обврски спрема државата (даноци, такси, осигурување и др);

-подмирување на трошоци за редовно одржување на замрзнатиот имот и трошоци за правна помош.

(2)Надлежниот суд во рок од пет дена од добивањето на барањето од став (1) на овој член донесува решение за одобрување на барањето и ги утврдува условите за делумното користење на имотот или за одбивање на барањето.

(3) Решението од став (2) на овој член надлежниот суд го доставува до определеното лице од став (1) на овој член и до субјектот, во рок од три дена од денот на неговото донесување.

(4) Против решението од став (2) на овој член, определеното лице во рок од 48 часа од приемот на истото има право на жалба пред надлежен суд.

(5) Жалбата од став (4) на овој член не го одложува извршувањето на решението.

Член 16

Совесни трети (bona fide) лица може да поднесат барање за обезбедување на самостојни права врз имотот предмет на финансиските мерки пред надлежниот суд во рок од шест месеци од објавувањето на одлуката на Владата на Република Македонија од член 7 став (1) од овој закон во „Службен весник на Република Македонија“.

Член 17

1. Во случај кога основот за воведување на финансиската мерка против тероризам и/или пролиферација престанал да важи, надлежните органи од член 8 став (1), (2), (3) и (4) од овој закон доставуваат предлог до Владата на Република Македонија за донесување на одлука за престанување на важење на мерката, најдоцна во рок од 24 часа од сознавањето за престанувањето на основот за нејзино воведување.
2. Во случај кога основот за воведување на финансиската мерка против тероризам и/или пролиферација престанал да важи, определеното лице може да достави барање до Владата на Република Македонија за престанување на важење на воведената финансиска мерка против тероризам и/или пролиферација, најдоцна во рок од 30 дена од сознавањето за престанувањето на основот за нејзино воведување.
3. Врз основа на предлогот од став (1) и барањето од став (2) на овој член, Владата на Република Македонија донесува одлука за престанување на важење на финансиската мерка против тероризам и/или пролиферација.
4. Субјектите се должни да преземат дејствија за да ја прекинат примената на финансиската мерка против тероризам и/или пролиферација по објавувањето на oдлуката на Владата на Република Македонија од став (3) на овој член во „Службен весник на Република Македонија“.

Член 18

Органите за спроведување на рестриктивните мерки за примената или за прекинот на примената на рестриктивната мерка се должни во рок од три дена да го известат Координативното тело од член 20 став (1) од овој закон.

Член 19

Со имотот опфатен со финансиска мерка управува Агенцијата за управување со одземен имот согласно закон.

Координација и следење на спроведувањето

на рестриктивните мерки

Член 20

(1)За координација и следење на спроведувањето на рестриктивните мерки, Владата на Република Македонија на предлог од Министерството за надворешни работи формира Координативно тело, за период од четири години.

(2)Координативното тело од став (1) на овој член се состои од претседател кој е раководно лице од Министерството за надворешни работи и по еден член од редот на раководни лица од Јавното обвинителство на Република Македонија, Министерството за надворешни работи, Министерството за одбрана, Министерството за внатрешни работи, Министерството за економија, Министерството за финансии, Агенцијата за разузнавање, Царинската Управа, Агенцијата за управување со одземен имот и Управата за финансиско разузнавање

(3) Координативното тело од став (1) на овој член донесува Деловник за начинот на своето работење.

(4) Стручно - административните работи за Координативното тело ги врши Министерството за надворешни работи.

Евиденција

Член 21

(1)Министерството за надворешни работи води регистар за воведени рестриктивни мерки.

(2)Управата за финансиско разузнавање води евиденција за спроведени финансиски мерки вклучително и финансиски мерки против треоризам и пролиферација.

(3)Формата, содржината и начинот на водење на регистарот од ставот (1) на овој член ја пропишува министерот за надворешни работи, а формата и содржината на евиденцијата од ставот (2) на овој член ја пропишува министерот за финансии.

Надзор

Член 22

(1) Надзорот над спроведувањето на рестриктивните мерки го врши Координативното тело.

(2)Надозорт над спроведувањето на финансиските мерки против тероризам и/или пролиферација над субјектите го вршат органите определени за надзор со Законот за спречување на перење пари и финансирање на тероризам.

**III. ПРЕКРШОЧНИ ОДРЕДБИ**

Член 23

(1)Глоба во износ од 5.000 евра во денарска противвредност ќе му се изрече за прекршок на правно лице доколку при спроведувањето на рестриктивните мерки:

- не ја спроведе воведената рестриктивна мерка и не соработува со органите за спроведување на рестриктивни мерки или не го извести Координативното тело согласно член 13 став 1 од овој закон и

-не ја прекине примената на рестриктивната мерка согласно член 17 од овој закон;

(2) Глоба во износ од 30% од одмерената глоба за правното лице ќе му се изрече за прекршок и на одговорното лице во правното лице за дејствијата од ставот (1) на овој член.

(3)Глоба во износ од 1.000 до 2.000 евра во денарска противвредност на средниот курс на Народна Банка на Република Македонија на денот на исплата ќе се изрече за прекршок на физичко лице за дејствијата од ставот (1) на овој член.

Член 24

Одмерувањето на висината на глобата на правно лице и трговец поединец се врши согласно Законот за прекршоците.

Член 25

Прекршочната постапка ја води и прекршочната санкција ја изрекува надлежниот суд.

**IV. ПРЕОДНИ И ЗАВРШНИ ОДРЕДБИ**

Член 26

Подзаконските акти предвидени со овој закон ќе се донесат во рок од три месеци од денот на влегувањето во сила на овој закон.

Член 27

Координативното тело од член 20 од овој закон ќе се формира во рок од три месеци од денот на влегувањето во сила на овој закон.

Член 28

Постапките започнати до денот на отпочнувањето на примената на овој закон ќе завршат согласно Законот за меѓународни рестриктивни мерки („Службен весник на Република Македонија“ бр.36/11) .

Член 29

Со денот на отпочнувањето на примената на овој закон, престанува да важи Законот за меѓународни рестриктивни мерки („Службен весник на Република Македонија“ бр.36/11).

Член 30

Овој закон влегува во сила осмиот ден од денот на објавувањето во „Службен весник на Република Македонија“, а ќе отпочне да се применува од 1 јануари 2018 година.

**ОБРАЗЛОЖЕНИЕ НА ПРЕДЛОГ ЗАКОНОТ ЗА РЕСТРИКТИВНИ МЕРКИ**

I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ ЗАКОНОТ

Во глава I од предлог законот се дефинирани видовите на рестриктивни мерки, и тоа:

- ембарго на стоки и услуги;

- ембарго на оружје;

- забрана за влез во Република Македонија;

- финансиски мерки и

- други мерки согласно меѓународното право.

Исто така се дефинирани поимите: ембарго на стоки и услуги, ембарго на оружје, забрана за влез, финансиски мерки, имот, тероризам, консолидирана листа, други мерки согласно меѓународното право и субјекти. Под поимот „тероризам“ се подразбира дејствие определено со Кривичниот законик како кривични дела Неовластено прибавување и располагање со нуклеарни материи од член 231, Грабнување на воздухоплов, брод или неподвижна платформа од член 302, Загрозување на безбедноста на воздушниот сообраќај од член 303, Терористичко загрозување на уставниот поредок и безбедност од член 313, Учество во странска војска, полиција, паравоени или параполициски формации од член 322-а, Терористичка организација од член 394-а, Тероризам од член 394-б, Финансирање на тероризам од член 394-в, Злосторство против човечноста од член 403-а, Меѓународен тероризам од член 419, Загрозување лица под меѓународна заштита од член 420 и Земање заложници од член 421 или друго дело на тероризам предвидено со Кривичниот законик или друго дејствие сторено со намера да предизвика смрт или тешка телесна повреда на граѓаните или на други лица кои не се вклучени во судир кој има карактер на вооружен судир според меѓународното право, со намера да се создаде чувство на несигурност или страв кај граѓаните или да се присили некоја држава или меѓународна организација да изврши или да се воздржи од извршување на определени дејствија. Еден од новите поими кои се дефинираат е и поимот „субјекти“. „Субјекти“ се лицата кои имаат обврска да ги преземаат мерките и дејствијата за спречување на перење пари и финансирање на тероризам предвидени со Законот за спречување на перење пари и финансирање на тероризам и Агенцијата за катастар на недвижности, кои ги спроведуваат финансиските мерки. Предлог законот го дефинира и поимот „консолидирана листа“, како листа на определени лица кон кои се воведени финансиски мерки против тероризам и ширење (распространување) на оружје за масовно уништување и негово финансирање.

Во член 6 од предлог законот, се дефинира дека резолуциите на Советот за безбедност на Обединетите Нациии со кои се воведуваат рестриктивни мерки веднаш по нивното усвојување, а најдоцна во рок од 24 часа од усвојувањето се објавуваат на интернет страната на Министерство за надворешни работи и се применуваат од моментот на нивното објавување од страна на Министерството за надворешни работи, што е една од новините во предлог законот.

Согласно член 7 од предлог законот, одлука за воведување, изменување и престанување на важење на рестриктивните мерки донесува Владата на РМ.

Во членот 8 од предлог законот се регулира во кои случаи и на предлог на кои надлежни органи Владата донесува одлука за воведување, изменување и престанување на важење на рестриктивните мерки. Една од новините во предлог законот е можноста Владата да донесе одлука за доставување барање за воведување, изменување и престанување на важење на рестриктивни мерки до надлежен орган на друга држава, до надлежна институција на Европската унија или до Советот за безбедност на Обединетите нациии, при што во член 11 е регулирана содржината на барањето.

Значајна новина во овој предлог закон е што Владата на Република Македонија може да донесе одлука за воведување на финансиски рестриктивни мерки кон определени лица и врз основа на барање на трети земји. Во член 10 е прецизирано во кој случај се постапува по барањето доставено од надлежен орган на друга држава.

Во членот 12 од предлог законот се определува надлежност за Управата за финансиско разузнавање да води ажурирана консолидирана листа на определени лица кон кои се воведени финансиски мерки против тероризам и ширење (распространување) на оружје за масовно уништување и негово финансирање, додека во членот 14 се предвидува обврска за Управата за финансиско разузнавање да изготви упатства за примена и постапување по финансиските мерки.

Во членот 16 се регулира правото совесни трети (bona fide) лица да може да поднесат барање за обезбедување на самостојни права врз имотот предмет на финансиските мерки пред надлежниот суд, што е исто така една од новините во овој предлог закон.

Во членот 17 е регулиран начинот на постапување при престанување на важење на финансиска мерка против тероризам или пролиферација.

Во член 18 се регулира известувањето за примената на рестриктивна мерка, додека со член 19 се воведува обврска за Агенцијата за управување со одземен имот да управува со имотот опфатен со финансиска мерка согласно закон.

Во членот 20 се регулира начинот на координација и следење на спроведувањето на рестриктивните мерки, а во член 21 водењето на евиденција за воведени, односно спроведени рестриктивни мерки.

Во член 22 се уредува надлежноста за вршење надзор над спроведувањето на рестриктивните мерки.

Во Глава III од предлог законот се содржани прекршочните одредби со кои се предвидува изрeкување на глоба за сторен прекршок од физичко или од правно лице, како и од одговорно лице во правно лице доколку не ја спроведе воведената рестриктивна мерка и не соработува со органите за спроведување на рестриктивни мерки или не го извести Координативното тело и доколку не ја прекине примената на рестриктивната мерка.

Во Глава IV се предвидени роковите за донесување на подзаконските акти и формирање на Координативното тело. Во членот 28 од оваа глава се регулира дека постапките започнати до денот на отпочнувањето на примената на овој предлог закон ќе завршат согласно Законот за меѓународни рестриктивни мерки („Службен весник на Република Македонија“ бр.36/11). Во членот 30 од предлог законот се предвидува негова одложена примена, односно предвидено е истиот да се применува од 1 јануари 2018 година, при што во периодот од влегувањето во сила на предлог законот до почетокот на неговата примена ќе се донесат предвидените подзаконски акти, ќе се формира Координативното тело и ќе се направат соодветни измени во законот кој ја регулира работата на Агенцијата за управување со одземен имот.

За содржината на Закон за меѓународни рестриктивни мерки (Службен весник на РМ бр. 36 од 23.3.2011 год.). MONEYVAL имаше бројни забелешки особено во функција на попрецизно уредување на условите и постапката на усвојување, измена и прекин на важење на финансиски рестриктивни мерки.

Новиот предлог закон ги инкорпорира најважните препораки на MONEYVAL, ги имплементира препораките број 6 и 7 на ФАТФ (Оперативната Група за определување на дејствија за спречување перење пари и финансирање на тероризам), како и Резолуцијата 1373 на ООН. Негова цел е да се подобри на правната рамка врз основа на препораките на Комитетот на експерти за евалуација на мерките против перење пари и финансирање тероризам (MONEYVAL) за воведување на рестритивни мерки за финансирање на тероризам соглано надворешно политичките, безбедносни и економски интереси и во согласност со обврските кои Република Македонија ги има преземено.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Решенијата од овој Предлог на закон се меѓусебно поврзани. Со овој Предлог на закон се врши зголемување на ефикасноста на системот и прецизирање на процедурите за воведување, спроведување и престан на важење на рестриктивните мерки во Република Македонија.

1. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИОТ ЗАКОН

Со усвојување на предмениот закон ќе се подобрат процедурите за воведување, спроведување и престан на важење на рестриктивните мерки во Република Македонија како придонес кон активностите за поефикасно остварување на стратешките надворешно-политички приоритети и интереси на Република Македонија.

1. ОДРЕДБИ КОИ СЕ МЕНУВААТ

Со новиот предлог Закон за рестриктивни мерки, односно со отпочнувањето на неговата примена ќе се замени - стави вон сила постојниот Закон за меѓународни рестриктивни мерки (Службен весник на РМ бр. 36 од 23.03.2011 г.).